Skuldberading - Jou Geld | Solidariteit WêreldJou Geld | Solidariteit Wêreld
Tuis › Artikels › Skuldberading
Voor die pandemie het baie huishoudings reeds gebuk gegaan onder finansiële uitdagings. Die inperkings weens Covid-19 het veroorsaak dat baie mense hul werk verloor het. Dit het tot gevolg dat hulle nie hul finansiële verpligtinge kan nakom nie en die gevaar loop om weens wanbetalings geswartlys te word, of nog erger, hul eiendom, motor en ander bates te verloor.
Die Nasionale Kredietreguleerder (NKR) beveel skuldberading aan as 'n moontlike uitkoms vir finansiële verligting. Skuldberading is reeds in 2007 in die Nasionale Kredietwet as 'n moontlike oplossing vir skuldverligting geïmplementeer, wat verbruikers in staat stel om hul skuldlas te herstruktureer ten einde terugbetalings te vergemaklik.
Skuldberading (ook bekend as skuldhersiening) bied aan verbruikers die geleentheid om hul skuld te vereffen sonder om nog meer geld te leen of bykomende skuld aan te gaan.
Volgens die Nasionale Kredietreguleerder lei skuldberading tot finansiële rehabilitasie deurdat dit aan die verbruiker die geleentheid bied om met 'n skoon kredietrekord te begin.
Indien verbruikers aansoek doen vir skuldberading, vrywaar dit hulle van regsaksie en beslaglegging deur skuldeisers op hul bates soos motors, vaste eiendom en ander bates.
Die Kredietwet bepaal dat die verbruiker ook beskerm word teen beslaglegging indien hy voortgaan met terugbetalings terwyl hy onder skuldberading verkeer, totdat al sy skuld vereffen is.
Die Nasionale Kredietreguleerder gee die versekering dat alle noodsaaklike uitgawes, onder andere voedsel en skoolfonds, in berekening gebring word voordat die bedrag bepaal word wat beskikbaar is vir die vereffening van skulde.
Volgens wetgewing word die herstrukturering van skuld deur die magistraatshof of die Nasionale Verbruikerstribunaal bekragtig. Dit verseker dat die ooreengekome herstruktureerde terugbetalingsbedrag vir die duur van die skuldberadingstydperk vasgestel is.
Daar is geen beperking op die totale skuldbedrag wat onder skuldberading geplaas word nie, mits daar nie reeds regsaksie geneem is nie.
Daar is ook geen beperking op die tydsduur van die skuldberading nie, aangesien die afbetalingstermyn bepaal word deur onder andere die verbruiker se finansiële situasie soos skuld, inkomste en lewenskoste.
Wanneer die verbruiker se korttermynskuld ten volle afgelos is en die enigste oorblywende skuld 'n huisverband is wat op datum is, word 'n klaringsertifikaat uitgereik.
In die geval waar 'n hofbevel uitgereik is, kan die verbruiker eers uit skuldberading tree wanneer hy 'n klaringsertifikaat ontvang het.
Daarna word alle kredietinligting rakende rekeninge wat onder skuldberading was, van die verbruiker se kredietprofiel by die kredietburo's uitgewis. Dit bring mee dat die verbruiker met 'n skoon kredietrekord kan begin.
Wat om in aanmerking te neem en te doen wanneer jy vir skuldberading aansoek doen
Om te kwalifiseer vir skuldberading moet jy 'n vaste inkomste hê en nie onderworpe wees aan skuld-administrasie nie.
Indien julle binne gemeenskap van goedere getroud is, moet julle gesamentlik aansoek doen.
Sodra jy aansoek doen vir skuldberading, sal geen verdere krediet toegestaan word nie en jou naam by kredietburo's aangeteken word. Dit is nie 'n swartlys-aanduiding nie maar net 'n bevestiging dat jy onderworpe is aan skuldberading.
Die skuldberader onderhandel namens jou met krediteure vir 'n verlaagde terugbetalingspremie, met die inagneming van jou huidige inkomste.
'n Verlaagde terugbetalingskoers het tot gevolg dat die terugbetalingstyd ook verleng word.
Jy kan kies om 'n enkele betaling te maak deur van die dienste van Betalingsverspreidingsagente (BVA's) gebruik te maak wat ook by die Nasionale Kredietreguleerder geregistreer is. Hulle het die mandaat om die skuldberadingsfondse namens jou aan krediteure oor te betaal.
Dit is noodsaaklik om van 'n geregistreerde skuldberader se dienste gebruik te maak. Dis raadsaam om 'n skuldberader naby jou woon- of werksplek te nader om, indien nodig, persoonlike besoeke te vergemaklik.
Maak seker dat die skuldberader van jou keuse by die Nasionale Kredietreguleerder geregistreer is. Jy kan 'n spesifieke berader se status op hul webtuiste kontroleer ncr.org.zaof die volgende nommer skakel: 0860 627 627
Die diens is nie gratis nie. Die betrokke skuldberader moet vir jou 'n duidelike uiteensetting gee van sy fooie en kostestruktuur. Bevestig ook op die NKR se webtuiste of dit aan die NKR se fooiestruktuur voldoen. Kyk op ncr.org.za onder Guidelines.
Om 'n ingeligte besluit te neem voordat jy enige ooreenkoms aanvaar of dokumentasie onderteken, moet die skuldberader vir jou verduidelik wat die gevolge van skuldberading is, wat jou regte en verpligtinge is en hoe jou skuld herstruktureer gaan word. Die skuldberader moet onderneem om jou persoonlike inligting as vertroulik te hanteer. Die inligting sal jou help om alle bekommernisse en onsekerhede vooraf uit te klaar.
Inligting wat die skuldberader van jou benodig: Bewys van inkomste, bewys van verblyf, kopie van identiteitsdokument. Verder moet jy 'n lys verskaf van jou maandelikse lewenskoste soos byvoorbeeld kos en klere, huur van verblyf, munisipale rekeninge, versekering, vervoer, skoolfonds, mediese uitgawes, telefoon en internet. Daarbenewens moet 'n lys van krediteure wat jy maandeliks moet afbetaal ook verskaf word, soos huisverband, voertuigfinansiering, krediet- en ander kaarte, persoonlike lenings, oortrokke rekeninge, klere- en ander rekeninge, met die dienooreenkomstige terugbetalingsbedrae.
Indien jy enige klagtes oor die dienste van skuldberaders, kredietverskaffers, kredietburo's of betalingsverspreidingsagente het, dien 'n klag in by die Nasionale Kredietreguleerder, by complaints@ncr.org.za.
Dis nie maklik om jou finansiële uitdagings in die gesig te staar nie, maar daar is uitkoms. Indien jy betyds optree, sal jy nie jouself en jou gesin in 'n verdere finansiële verknorsing laat beland nie.
Debt Rescue. https://debtrescue.co.za/debt-counselling-process/
National Credit Regulator. http://www.ncr.org.za/index.php/latest-news/8-latest-news/88-debt-counselling-provides-hope-for-those-in-need